Keniya federatsiyasi diskvalifikatsiya muddatini qisqartirish uchun yengil atletikachilardan 48 ming dollar talab qilgan

Keniya Yengil atletika federatsiyasi bosh direktori Isaak Mvangi doping iste’mol qilganligi uchun to‘rt yilga musobaqalardan chetlashtirilgan sportchi qizlardan ushbu muddatni qisqartirish uchun 48 ming dollar talab qilgan. Bu haqda yengil atletikachi qizlarning ma’lumotiga tayanib, “TASS” xabar beradi.

Joy Sakari va Fransiska Koki Manunganing ma’lum qilishicha, Mvangi 2015-yilning 16-oktabridagi uchrashuvda ulardan 24 ming dollardan talab qilgan. Sportchi qizlar bu pullarni to‘lashdan bosh tortgan. Har ikkala sportchi 2015-yilning kuzida to‘rt yil muddatga musobaqalardan chetlashtirilgan edi.
Ular Yengil atletika federatsiyalari xalqaro assotsiatsiyasiga (IAAF) ushbu hodisa yuzasidan guvohlik berishga tayyor ekanligini ta’kidlagan.
O‘z navbatida, Mvangi sportchilarning ayblovini rad qilib, hech qachon ular bilan maxfiy vaziyatlarda uchrashmaganligini ma’lum qilgan.
2015-yilning dekabrida IAAF’ning axloq komissiyasi Keniya Yengil atletika federatsiyasi prezidenti Isayya Kiplagata, shuningdek, vitse-prezident Devid Okeyo va kotib Jozef Kinyuani o‘z vazifalaridan chetlatgan edi.